
LIETUVOS RESPUBLIKOS ODONTOLOGŲ RŪMŲ
ĮSTATYMO NR. IX-1929 PAKEITIMO
ĮSTATYMAS

2019 m.                   d. Nr.
Vilnius


1 straipsnis. Lietuvos Respublikos odontologų rūmų įstatymo Nr. IX-1929 nauja redakcija
Pakeisti Lietuvos Respublikos odontologų rūmų įstatymą Nr. IX-1929 ir jį išdėstyti taip:

„LIETUVOS RESPUBLIKOS
ODONTOLOGŲ RŪMŲ 
ĮSTATYMAS

I SKYRIUS
BENDROSIOS NUOSTATOS

1 straipsnis. Įstatymo paskirtis 
Šis Įstatymas nustato Lietuvos Respublikos odontologų rūmų (toliau – Rūmai) funkcijas, valdymo ir veiklos ypatumus. 

2 straipsnis. Rūmų samprata
1. Rūmai yra pelno nesiekiantis ribotos civilinės atsakomybės viešasis juridinis asmuo, kuris vienija gydytojus odontologus ir burnos priežiūros specialistus (toliau – odontologai) bei įgyvendina Rūmų narių savivaldą. Rūmų kaip juridinio asmens teisinė forma yra asociacija. 
2. Rūmų veiklą reglamentuoja Lietuvos Respublikos asociacijų įstatymas, kiek šis Įstatymas nenustato kitaip, ir Rūmų statutas.

3 straipsnis. Rūmų uždaviniai
Rūmai:
1) įgyvendina Rūmų narių savivaldą ir koordinuoja jų veiklą; 
2) rūpinasi odontologinės veiklos Lietuvos Respublikoje plėtra, pacientų švietimu, odontologų profesiniu mokymu ir kvalifikacijos kėlimu, medicinine kultūra.

4 straipsnis. Rūmų funkcijos ir teisės
1. Rūmų funkcijos: 
1) kontroliuoti, kad Rūmų nariai laikytųsi Rūmų statuto; 
2) derinant su universitetais spręsti odontologų formalaus ir neformalaus švietimo klausimus;
3) spręsti odontologinės veiklos gerinimo klausimus;
4) organizuoti visuomenės medicininį švietimą odontologijos ir burnos priežiūros srityje;
5) organizuoti Rūmų narių kvalifikacijos kėlimą;
6) nustatyti Rūmų nario pažymėjimo formą;
7) vykdyti kitas Rūmų statute numatytas funkcijas.
2. Rūmai turi teisę:
1) teikti paslaugas Rūmų statuto nustatyta tvarka;
2) ginti Rūmų narių teises, teikti jiems pagalbą sprendžiant Rūmų narių profesinius, socialinius, ekonominius ir kitus klausimus;
3) atstovauti Rūmų narių interesams valstybės ir savivaldybių institucijose ir įstaigose sprendžiant burnos priežiūros ir odontologinės priežiūros (pagalbos) paslaugų organizavimo, finansavimo, kainodaros ir kitus klausimus; 
4) organizuoti kursus, seminarus ir kitus odontologų kvalifikacijos kėlimo renginius;
5) plėtoti ir remti odontologijos mokslo kryptis, tirti odontologų paklausą, dalyvauti rengiant odontologijos studijų krypties ir burnos priežiūros studijų krypties studijų programas;
6) kitų teisės aktų nustatytų teisių.

5 straipsnis. Rūmų teritoriniai skyriai
1. Rūmai turi 5 teritorinius skyrius – Rūmų filialus Vilniuje, Kaune, Klaipėdoje, Panevėžyje ir Šiauliuose. Juos Rūmų statuto nustatyta tvarka steigia Rūmų taryba.
2. Rūmų teritorinių skyrių veiklos teritorijas, funkcijas ir uždavinius, valdymą, teises, pareigas ir atskaitomybę nustato Rūmų statutas ir Rūmų tarybos tvirtinami teritorinių skyrių nuostatai.

II SKYRIUS
NARYSTĖ

6 straipsnis. Rūmų nariai
1. Rūmų nariais gali būti odontologai. Odontologų įrašymo į Rūmų narius tvarką, įskaitant atsisakymo įrašyti į Rūmų narius atvejus, nustato Rūmų statutas.
2. Rūmų narių sąrašą tvarko Rūmų taryba. Rūmų nariui Rūmų taryba išduoda Rūmų tarybos nustatytos formos dokumentą (pažymėjimą). 
3. Rūmų narių apskaitos ir jų profesinės kvalifikacijos kėlimo tikslu Rūmai turi teisę tvarkyti šiuos Rūmų narių asmens duomenis: vardą, pavardę, asmens kodą, telefono numerį, gyvenamosios vietos adresą, elektroninio pašto adresą, darbovietės pavadinimą ir adresą, profesinės kvalifikacijos įgijimo ir kėlimo duomenis. Rūmai gautus Rūmų narių asmens duomenis tvarko vadovaudamiesi 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL 2016 L 119, p. 1) ir Lietuvos Respublikos asmens duomenų teisinės apsaugos įstatymu.
4. Narystė Rūmuose nutrūksta:
1) Rūmams pasibaigus Lietuvos Respublikos civilinio kodekso nustatyta tvarka;
2) Rūmų nariui mirus; 
3)  išstojus iš Rūmų narių;
4) Rūmų nario prašymu;
5) kitais Rūmų statute nustatytais atvejais.

7 straipsnis. Rūmų narių teisės ir pareigos 
1. Rūmų narys turi teisę: 
1) dalyvauti ir balsuoti visuotiniame Rūmų narių susirinkime (toliau – visuotinis narių susirinkimas);
2) rinkti ir būti išrinktas į Rūmų organus;
3) gauti informaciją apie Rūmų veiklą;
4) naudotis Rūmų teikiamomis paslaugomis;
5) kreiptis su prašymais, paklausimais bei skundais į Rūmų organus;
6) apskųsti teismui Rūmų organų sprendimus;
7) teikti Rūmų organams pasiūlymus ir pastabas dėl Rūmų veiklos.
8) turi ir kitų  Rūmų statute nustatytų teisių. 
2. Rūmų narys privalo:
1) nustatytu laiku mokėti Rūmų nario mokestį;
2) laikytis Rūmų statuto;
3) vykdyti kitas pareigas, kurias nustato Rūmų statutas.

III SKYRIUS 
RŪMŲ VALDYMAS

8 straipsnis. Rūmų organai
1. Rūmų organai yra: 
1) visuotinis narių susirinkimas;
2) Rūmų taryba;
3) revizijos komisija.
2. Tie patys asmenys vienu metu negali būti Rūmų tarybos ir revizijos komisijos nariais.

9 straipsnis. Visuotinis narių susirinkimas
1. Visuotinis narių susirinkimas  yra aukščiausias Rūmų organas. Eilinį visuotinį narių susirinkimą Rūmų taryba šaukia ne rečiau kaip kas 4 metus. Tarybos sprendimu gali būti šaukiamas ir neeilinis susirinkimas.
2. Visuotinis narių susirinkimas:
1) priima ir keičia Rūmų statutą;
2) renka ir atšaukia Rūmų tarybą;
3) renka ir atšaukia revizijos komisiją, tvirtina jos nuostatus;
4) nustato Rūmų nario mokesčio dydį;
5) tvirtina Rūmų biudžetą;
6) priima sprendimą dėl Rūmų pabaigos (reorganizavimo ar likvidavimo) ar pertvarkymo;
7) svarsto Rūmų revizijos komisijos pateiktą išvadą dėl Rūmų finansinės veiklos ataskaitos;
8) sprendžia kitus Rūmų statute nurodytus klausimus.
3. Visuotinis narių susirinkimas yra teisėtas, jeigu jame dalyvauja ne mažiau kaip pusė paskutiniame visuotiniame susirinkime dalyvavusių narių. Visuotiniam narių susirinkimui pirmininkauja Rūmų tarybos pirmininkas arba jo pavedimu kitas Rūmų tarybos narys.
4. Sprendimai, išskyrus nurodytą šio straipsnio 2 dalies 6 punkte, priimami paprasta visuotiniame narių susirinkime dalyvaujančių Rūmų narių balsų dauguma. Šio straipsnio 2 dalies 6 punkte nurodytas sprendimas priimamas ne mažesne kaip 2/3 visų visuotiniame narių susirinkime dalyvaujančių Rūmų narių balsų dauguma. Balsams pasiskirsčius po lygiai, lemiamas yra visuotinio narių susirinkimo pirmininko balsas. 
5. Jeigu visuotiniame narių susirinkime dalyvauja mažiau Rūmų narių, nei nurodyta šio straipsnio 3 dalyje, Rūmų statuto nustatyta tvarka ne vėliau kaip po vieno mėnesio nuo neįvykusio visuotinio narių susirinkimo dienos turi būti sušauktas pakartotinis visuotinis narių susirinkimas. Jis turi teisę priimti sprendimus neįvykusio visuotinio narių susirinkimo darbotvarkės klausimais, išskyrus nurodytą šio straipsnio 2 dalies 6 punkte, nepaisant jame dalyvaujančių Rūmų narių skaičiaus.
6. Rūmų statute gali būti nustatyta, kad vietoj visuotinio narių susirinkimo šaukiamas Rūmų narių įgaliotinių susirinkimas (konferencija), kuris vykdo šio straipsnio ir kitas šio Įstatymo visuotiniam narių susirinkimui nustatytas funkcijas, išskyrus nurodytą šio straipsnio 2 dalies 6 punkte. Rūmų narių įgaliotinių susirinkimo (konferencijos) dalyvių skaičių ir atstovavimo principus nustato Rūmų statutas.

10 straipsnis. Rūmų taryba
1. Rūmų tarybą sudaro 21 narys. Rūmų taryba sudaroma 4 metų laikotarpiui. 16 Rūmų tarybos narių iš Rūmų narių renka visuotinis narių susirinkimas, 5 teritorinių skyrių atstovai, kuriuos renka atitinkamas teritorinis skyrius, yra Rūmų tarybos nariai ex officio. 
2. Rūmų tarybos posėdis yra teisėtas, jeigu jame dalyvauja ne mažiau kaip pusė visų jos narių, o priimti sprendimai yra teisėti, jeigu už juos balsuoja ne mažiau kaip pusė Rūmų tarybos posėdyje dalyvaujančių Rūmų tarybos narių. Jeigu balsai pasiskirsto po lygiai, lemiamas yra Rūmų tarybos posėdžio pirmininko balsas. Posėdžiui pirmininkauja Rūmų tarybos pirmininkas arba jo pavedimu kitas Rūmų tarybos narys.
3. Be Civilinio kodekso ir Asociacijų įstatymo valdymo organui priskirtų funkcijų, Rūmų taryba:
1) priima sprendimus dėl asmens įrašymo į Rūmų narių sąrašą ir išbraukimo iš jo;  
2) iš Rūmų tarybos narių renka Rūmų tarybos pirmininką;
3) užtikrina informacijos apie Rūmų veiklą viešumą ir prieinamumą;
4) organizuoja Rūmų narių kvalifikacijos kėlimą;
5) nustato Rūmų nario mokesčio mokėjimo tvarką;
6) turi ir kitų Rūmų statute nustatytų funkcijų ir teisių.

11 straipsnis. Rūmų revizijos komisija
1. Rūmų revizijos komisija yra Rūmų kontrolės organas. Ją 4 metams iš Rūmų narių renka visuotinis narių susirinkimas. Rūmų revizijos komisija sudaroma iš 5 narių. 
2. Rūmų revizijos komisija:
1) kontroliuoja Rūmų finansinę veiklą;
2) kontroliuoja Rūmų teritorinių skyrių finansinę veiklą;
3) tikrina Rūmų finansinės veiklos ataskaitas ir teikia išvadas visuotiniam narių susirinkimui;
4) atlieka kitas šiame Įstatyme ir Rūmų statute nustatytas funkcijas.
3. Rūmų revizijos komisijos darbo tvarką nustato nuostatai, kuriuos tvirtina visuotinis narių susirinkimas. 

V SKYRIUS
RŪMŲ TURTAS

12 straipsnis. Rūmų turtas
Rūmų turtą sudaro:
1) Rūmų narių mokesčiai ir kitos tikslinės įmokos;
2) pajamos už suteiktas paslaugas;
3) valstybės ir savivaldybių tikslinės paskirties lėšos;
4) fizinių ir juridinių asmenų neatlygintinai perduotas turtas;
5) kredito įstaigų palūkanos už saugomas lėšas;
6) skolintos lėšos;
7) kitas teisėtai įgytas turtas.“


2 straipsnis. Įstatymo įsigaliojimas ir įgyvendinimas
1.	Šis įstatymas, išskyrus šio straipsnio 2 dalį, įsigalioja 2019 m. lapkričio 1 d.
2.	Lietuvos Respublikos sveikatos apsaugos ministras iki šio įstatymo įsigaliojimo priima šio įstatymo įgyvendinamuosius teisės aktus.
3.	Lietuvos odontologų rūmai per 14 dienų nuo šio įstatymo įsigaliojimo dienos Valstybinei akreditavimo sveikatos priežiūros veiklai tarnybai prie Sveikatos apsaugos ministerijos perduoda visus duomenis ir dokumentus, susijusius su odontologijos praktikos, burnos priežiūros praktikos ir odontologinės priežiūros (pagalbos) įstaigų licencijų išdavimu, licencijų galiojimo sustabdymu, licencijų galiojimo sustabdymo panaikinimu ir licencijų galiojimo panaikinimu.


Skelbiu šį Lietuvos Respublikos Seimo priimtą įstatymą. 

Respublikos Prezidentas

